Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu.

(2020/C 44/07)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMA APSTIPRINĀŠANU

“Coteaux de Saumur”

PDO-FR-A0179-AM01

Paziņojuma datums: 2019. gada 13. novembris.

APSTIPRINĀTĀ GROZĪJUMA APRAKSTS UN PAMATOJUMS

1. Ģeogrāfiskais nosaukums

1. nodaļas XII iedaļas II punktā un 2. punkta b) apakšpunktā pēc vārdkopas “ģeogrāfiskais nosaukums” svītro vārdu “papildu”.

Vairākās “Val de Loire” nosaukuma specifikācijās ir atļauts atsaukties uz lielo “Val de Loire” reģionu, izmantojot to, ko parasti dēvē par ģeogrāfisko nosaukumu – eponīmu, attiecībā uz kuru iekļaušanu marķējumā attiecas īpaši, specifikācijā paredzēti noteikumi. Dažos gadījumos pastāv arī papildu ģeogrāfiskie nosaukumi, kas attiecas uz mazākām ģeogrāfiskām vienībām un uz stingrākiem ražošanas nosacījumiem. Lai izvairītos no neskaidrībām, šeit tika svītrots vārds “papildu”.

Attiecīgi grozīts vienotā dokumenta 9. punkts, kas attiecas uz papildu nosacījumiem.

2. Ģeogrāfiskais apgabals

Ģeogrāfisko apgabalu groza šādi: “Visi ražošanas posmi notiek ģeogrāfiskajā apgabalā, kura perimetrā, pamatojoties uz oficiālo 2018. gada ģeogrāfisko kodeksu, aptverta šādu pašvaldību teritorija:

— Deux-Sèvres departaments: Saint-Martin-de-Mâcon, Tourtenay;

— Maine-et-Loire departaments: Brézé, Chacé, Cizay-la-Madeleine, Le Coudray-Macouard, Courchamps, Distré, Doué-en-Anjou (deleģēto pašvaldību Meigné un Les Verchers-sur-Layon kādreizējās teritorijas), Épieds, Fontevraud-l’Abbaye, Montsoreau, Parnay, Le Puy-Notre-Dame, Saint-Cyr-en-Bourg, Saumur, Souzay-Champigny, Turquant, Les Ulmes, Varrains, Vaudelnay;

— Vienne departaments: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Ar kartogrāfiskajiem dokumentiem, kuros attēlots šis ģeogrāfiskais apgabals, var iepazīties Nacionālā izcelsmes un kvalitātes institūta tīmekļa vietnē. ”

Redakcionāls grozījums: jaunajā administratīvo vienību sarakstā ir ņemta vērā apvienošanās vai citas izmaiņas administratīvajā zonējumā, kas notikušas kopš specifikācijas apstiprināšanas. Lai palielinātu juridisko noteiktību, šim sarakstam ir atsauce uz oficiālā ģeogrāfiskā kodeksa spēkā esošo redakciju, ko katru gadu publicē INSEE. Ģeogrāfiskā apgabala perimetrs saglabājas pilnīgi identisks.

Visbeidzot, lai sabiedrībai būtu pieejama precīzāka informācija, tiek minēta tādu kartogrāfisko dokumentu pieejamība INAO tīmekļa vietnē, kuros attēlots šis ģeogrāfiskais apgabals.

Attiecīgi grozīts vienotā dokumenta 6. punkts, kas attiecas uz ģeogrāfisko apgabalu.

3. Noteiktais zemesgabalu apgabals

ACVN “Coteaux de Saumur” specifikācijas 1. nodaļas IV punkta 2. apakšpunkta pirmajā daļā pēc teksta “2007. gada 5. septembrī” pievieno tekstu “un 2017. gada 19. janvārī”.

Šī grozījuma mērķis ir pievienot datumu, kurā kompetentā valsts iestāde apstiprinājusi noteiktā zemesgabalu apgabala izmaiņas ražošanas ģeogrāfiskajā apgabalā. Zemesgabalu noteikšana nozīmē ražošanas ģeogrāfiskajā apgabalā norādīt zemesgabalus, kas ir piemēroti ar attiecīgo aizsargātu cilmes vietas nosaukumu apzīmētā produkta ražošanai.

Šis grozījums vienoto dokumentu neietekmē.

4. Tiešās apkaimes apgabals

1. nodaļas IV iedaļas 3. punktā pašvaldību sarakstu aizstāj ar: “Artannes-sur-Thouet, Brossay, Doué-en-Anjou (deleģēto pašvaldību Doué-la-Fontaine, Forges un Montfort kādreizējās teritorijas), Montreuil-Bellay, Rou-Marson, Saint-Just-sur-Dive.”

Tas ļauj ņemt vērā dažādās pašvaldību apvienošanās, kas notikušas kopš specifikācijas pēdējās versijas. Tiešās apkaimes apgabala perimetrs saglabājas pilnīgi identisks.

Attiecīgi grozīts vienotā dokumenta 9. punkts, kas attiecas uz papildu nosacījumiem.

5. Agrovides prasības

1. nodaļas VI iedaļas 2. punktā pievieno tekstu: “Kontrolēta, savvaļā veidojušos augu vai apsēta sega ir obligāta starp rindām; ja augu segas nav, uzņēmējs veic augsnes apstrādi, lai ierobežotu savvaļas augu augšanu, vai pamato tādu biokontroles līdzekļu izmantošanu, ko vīndarības vajadzībām apstiprinājušas valsts iestādes. Ja vienā laukā tiek izmantoti biokontroles herbicīdi, citu herbicīdu izmantošana ir aizliegta. ”

Šis grozījums veicina uzņēmēju lietoto metožu pašreizējo attīstību par labu agrovides prasību ievērošanai visos Anžē [Angers] vīnadārzos. Tas atspoguļo to, ka tehniskajos paņēmienos aizvien vairāk tiek ņemti vērā ar vidi saistīti apsvērumi. Veicinot augu segas izmantošanu vai mehānisku ravēšanu, vai pat biokontroles līdzekļu izmantošanu, tiek sekmēta ķīmisko herbicīdu izmantošanas samazināšana. Šai herbicīdu izmantošanas samazināšanai vajadzētu ļaut stiprināt vīnkoku audzēšanai paredzēto augšņu aizsardzību un saglabāt to dabiskās funkcijas (auglība, bioloģiskā daudzveidība, bioloģiskā attīrīšana), kas veicina vīnu kvalitāti un autentiskumu un nostiprina jēdzienu “vietējais kolorīts” [terroir].

Šis grozījums vienoto dokumentu neietekmē.

6. Paziņojums par vīnogu ražas novākšanas sākumu

Svītro 1. nodaļas VII iedaļas 1. punktā tekstu “Vīnogu ražas novākšanas sākuma datumu nosaka saskaņā ar Lauku un jūras zvejas kodeksa D. 645-6. panta noteikumiem. ”

Ražas novākšanas sākuma datuma noteikšana mūsdienās vairs nav nepieciešama, jo uzņēmējiem tagad ir plašs līdzekļu klāsts, kas viņiem ļauj pēc iespējas precīzāk novērtēt vīnogu gatavību. Katram uzņēmējam ir vairākas ierīces un iekārtas – gan individuāli, gan kopīgi izmantojamas –, kas katrā zemesgabalā ļauj precīzi noteikt optimālo datumu ražas novākšanas sākšanai atbilstoši ražošanas mērķiem.

Šis grozījums vienoto dokumentu neietekmē.

7. Vīna darītavas jauda

1. nodaļas IX iedaļas 1. punkta c) apakšpunktā frāzi “katra uzņēmēja vīna darītavas (vinifikācijas) jauda ir vismaz 1,4 reizes lielāka par saimniecības vidējo ražu pēdējos piecos gados.” aizstāj ar frāzi “Katra uzņēmēja vīna darītavas (vinifikācijas) jauda ir vismaz 1,4 reizes lielāka par pēdējos piecos gados vidējo vīnā pārraudzēto apjomu. ”

Specifikācijā bija atsauce nevis uz tilpuma daudzumu (izteiktu hl vai m3), bet uz ražu, tas ir, ražas daudzumu dalot ar ražošanas platību (izteiktu, piemēram, hl/ha). Ierosinātais grozījums ļauj novērst šo neatbilstību daudzumu ziņā, neko nemainot pēc būtības (minimālā jauda joprojām ir 1,4 reizes lielāka par saimniecības vidējo vīnā pārraudzēto apjomu iepriekšējās sezonās).

Šis grozījums vienoto dokumentu neietekmē.

8. Vīnu aprite

Svītro 1. nodaļas IX iedaļas 5. punkta b) apakšpunktu, kas attiecas uz datumu, kad vīni tiek laisti apritē starp apstiprinātiem noliktavu turētājiem.

Šis grozījums vienoto dokumentu neietekmē.

9. Saikne ar ģeogrāfisko apgabalu

Saikne ir pārskatīta, atjauninot attiecīgo pašvaldību skaitu (Maine-et-Loire departamentā 20 pašvaldību vietā 19).

Attiecīgi grozīts vienotā dokumenta 8. punkts, kas attiecas uz saikni.

10. Pārejas pasākumi

1. nodaļas XI iedaļā iekļauj tekstu “Noteikumi par pienākumu starp rindām nodrošināt kontrolētu, savvaļā veidojušos augu vai apsētu segu vai, ja šīs augu segas nav, pienākums uzņēmējam veikt augsnes apstrādi vai izmantot biokontroles līdzekļus, lai ierobežotu savvaļas augu augšanu, neattiecas uz vīnadārziem, kuri jau ir iekopti (izveidoti) šīs specifikācijas apstiprināšanas dienā un kuros atstarpe starp rindām nepārsniedz 1,70 metrus. ”

Pārejas pasākums ļauj nepiemērot sodu par tādiem vīnogulājiem, kuru pašreizējais audzēšanas veids nav pielāgots agrovies prasībām. Ļoti blīvi audzētiem vīnkokiem, kuru attālums starp rindām ir mazāks par vai vienāds ar 1,70 metriem, pastāvīga zālāju zelmeņa uzturēšana vai augsnes apstrādes īstenošana var radīt tehniskas problēmas (saistībā ar mehanizāciju, aprīkojumu, rīkiem). Ja vīnkoki ir zemi, zelmenis palielina arī pavasara salnu radīto risku. Turklāt augu segas klātbūtne rada lielāku konkurenci starp vīnkokiem ūdens piegādes ziņā, jo stādījumu blīvums ir lielāks. Savukārt vīnkokiem, kas tiks stādīti pēc specifikācijas apstiprināšanas, (apzinoties iemeslus) jāatbilst ieviestajām agrovides prasībām neatkarīgi no to stādīšanas blīvuma un attāluma starp rindām.

Šis grozījums vienoto dokumentu neietekmē.

11. Noteikumi par marķēšanu

1. punktā pievieno šādu tekstu:

“1. Vispārīgi noteikumi Vīnus, attiecībā uz kuriem saskaņā ar šo specifikāciju tiek pieprasīts kontrolētais cilmes vietas nosaukums “Coteaux de Saumur” un kuriem izmanto minēto nosaukumu, drīkst deklarēt pēc ražas novākšanas, piedāvāt patērētājiem, nosūtīt, laist pārdošanā vai pārdot tikai tad, ja iepriekšminētais kontrolētais cilmes vietas nosaukums ir norādīts ražas deklarācijā, paziņojumos, prospektos, etiķetēs, rēķinos, uz visām tvertnēm.”

Kļūdas dēļ šis noteikums netika ierakstīts nevienā specifikācijā.

Šis grozījums vienoto dokumentu neietekmē.

12. Uzskaite

2. nodaļas II iedaļas 3. punktā vārdu “potenciālā” aizstāj ar vārdu “dabiskā”.

Lai nodrošinātu atbilstību tai redakcijai, kas izmantota visās Anjou un Saumur apgabala specifikācijās, ar formulējumu “spirta dabiskā tilpumkoncentrācija” aizstāj formulējumu “potenciālā stiprība” vai “pakāpe”. Šie grozījumi uzlabo šo specifikāciju lasāmību. Ar uzskaites kārtošanu saistīto noteikumu saskaņošanas mērķis ir atvieglot pārbaudes plāna sastādīšanu un šīs uzskaites kontroli.

Šis grozījums vienoto dokumentu neietekmē.

13. Galvenie pārbaudāmie punkti

Lai nodrošinātu redakcionālu konsekvenci galvenajos Anjou un Saumur apgabala specifikācijās pārbaudāmajos punktos, tika pārskatīta 3. nodaļa.

Šis grozījums vienoto dokumentu neietekmē.

VIENOTAIS DOKUMENTS

1. Produkta nosaukums

Coteaux de Saumur

2. Ģeogrāfiskās norādes veids

ACVN – aizsargāts cilmes vietas nosaukums

3. Vīnkoku produktu kategorijas

1. Vīns

4. Vīna vai vīnu apraksts

Produkts ir nedzirkstoši baltvīni, kas izgatavoti no pārgatavības pakāpi sasniegušajām vīnogām, kuru galvenās analītiskās īpašības ir šādas:

— spirta dabiskā minimālā tilpumkoncentrācija vīnos ir 15 %;

— pēc raudzēšanas vīniem fermentējamo cukuru saturs (glikoze un fruktoze) nepārsniedz 34 gramus uz litru;

— kopējais skābuma saturs un kopējais sēra dioksīda saturs atbilst Kopienas regulējumā noteiktajam.

Minimālais faktiskais spirta saturs (tilp. %) ir 10, izņemot vīnus, kuru spirta dabiskā tilpumkoncentrācija ir mazāka par 18 %, kuros tā ir 11.

Vīniem piemīt izsmalcinātība, kurā bieži sajaucas viegli balto ziedu vai svaigu vai cukurotu augļu aromāti. Tie atgādina Luāras ainavu vieglumu. Garšas ziņā tas ir prasmīgs svaiguma un viegluma sajūtu apvienojums, kas aiz zināma trausluma slēpj eleganci un daudzveidīgumu. Vīniem ir sabalansēta struktūra, pateicoties kurai tie lieliski padodas izturēšanai, lai darītu tos par veciem vīniem; šī struktūra bieži izceļ vaska un medus notis.

VISPĀRĪGĀS ANALĪTISKĀS ĪPAŠĪBAS Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums 25 Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a. Galvenās vīndarības metodes

Īpašā vīndarības metode

Jebkādas bagātināšanas darbības ir aizliegtas.

Koka gabaliņu izmantošana ir aizliegta.

Vīnus kopj vismaz līdz tā gada 15. Februārim, kas ir pēc ražas novākšanas.

Papildus iepriekšminētajiem noteikumiem vīniem attiecībā uz vīndarības praksi jāatbilst prasībām, kas noteiktas Kopienas līmenī un Lauku un jūras zvejniecības kodeksā.

Blīvums

Audzēšanas prakse

Minimālā stādījumu biezība ir 4000 vīnkoku uz hektāru. Šo vīnkoku atstatums starp rindām nedrīkst pārsniegt 2,50 metrus, un atstatums starp vīnkokiem vienā rindā – 1 metru.

Vīnadārzos, kur vīnkoku stādīšanas blīvums ir mazāks par 4000 vīnkokiem uz hektāru, bet lielāks par vai vienāds ar 3300 vīnkokiem uz hektāru, novācot ražu, kontrolētu cilmes vietas nosaukumu drīkst izmantot ar nosacījumu, ka tiek ievērotas prasības saistībā ar specifikācijā noteiktajiem noteikumiem par piesiešanu pie balstiem un par lapotnes augstumu. Šajos vīnadārzos atstatums starp rindām nedrīkst pārsniegt 3 metrus, un atstatums starp vīnkokiem vienā rindā – 1 metru.

Vīnkoku vainaga veidošana un vīnkoku piesiešana pie balstiem

Audzēšanas prakse

Vīnkokus apgriež ne vēlāk kā 30. aprīlī, piemērojot jaukto apgriešanu un katrai vīnstīgai atstājot ne vairāk kā 12 pumpuru. Fenoloģiskajā posmā, kas atbilst 11 vai 12 lapām, ražas gadā auglīgo zaru skaits uz vienu vīnkoku ir mazāks par vai vienāds ar 10.

Piesietās lapotnes augstums ir vismaz vienāds ar 0,6 reizes lielāku atstatumu starp rindām, piesietās lapotnes augstumu mēra starp lapotnes apakšējo robežu, kas atrodas vismaz 0,40 metrus virs zemes, un augšējo apgriešanas robežu, kura noteikta vismaz 0,20 metrus virs augšējās piesiešanai paredzētās stieples.

Vīnadārzos, kuros stādīšanas blīvums ir mazāks par 4000 vīnkokiem uz hektāru, bet lielāks par vai vienāds ar 3300 vīnkokiem uz hektāru, ir jāatbilst arī šādiem noteikumiem par piesiešanu pie balstiem: piesienamo virsotņu minimālais augstums virs zemes ir 1,90 metri; piesiešanas sistēma sastāv no 4 līmeņu stieplēm; augšējā stieples minimālais augstums ir 1,85 metri virs zemes.

Apūdeņošana

Audzēšanas prakse

Apūdeņošana ir aizliegta.

Audzēšanas prakse

Vīni ir izgatavoti no pārgatavības pakāpi sasniegušajām vīnogām. Vīnogas novāc ar rokām, tās secīgi šķirojot.

b. Maksimālais ražīgums

40 hektolitri no hektāra

6. Noteiktais ģeogrāfiskais apgabals

Visi ražošanas posmi notiek ģeogrāfiskajā apgabalā, kura perimetrā, pamatojoties uz oficiālo 2018. gada ģeogrāfisko kodeksu, tiek aptverta šādu pašvaldību teritorija:

— Deux-Sèvres departaments: Saint-Martin-de-Mâcon, Tourtenay;

— Maine-et-Loire departaments: Brézé, Chacé, Cizay-la-Madeleine, Le Coudray-Macouard, Courchamps, Distré, Doué-en-Anjou (deleģēto pašvaldību Meigné un Les Verchers-sur-Layon kādreizējās teritorijas), Épieds, Fontevraud-l’Abbaye, Montsoreau, Parnay, Le Puy-Notre-Dame, Saint-Cyr-en-Bourg, Saumur, Souzay-Champigny, Turquant, Les Ulmes, Varrains, Vaudelnay;

— Vienne departaments: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Ar kartogrāfiskajiem dokumentiem, kuros attēlots šis ģeogrāfiskais apgabals, var iepazīties Nacionālā izcelsmes un kvalitātes institūta tīmekļa vietnē.

7. Galvenās vīnogu šķirnes

“Chenin B”

8. Saiknes vai saikņu apraksts

1. Informācija par ģeogrāfisko apgabalu

a) Saiknes veidošanā ietilpstošo dabas faktoru apraksts

Ģeogrāfiskais apgabals atrodas uz kaļķakmens nogāzēm, kuros iegūst ar kontrolētu cilmes vietas nosaukumu “Saumur” apzīmētu vīnu. 2018. gadā tas aptver 19 pašvaldību teritoriju Maine-et-Loire departamentā, 2 pašvaldības Deux-Sèvres departamentā un 9 pašvaldības Vienne departamentā. Ziemeļos to norobežo Luāra, virzienā no dienvidiem uz ziemeļiem to šķērso Tuē [Thouet] upes un tās pietekas Dīves [Dive] ieleja. Šis hidroloģiskais tīkls ir veidojis ainavu ar vairākiem pauguriem, kuru nogāzes ir vērstas uz dažādam pusēm un kuru augstums ir no 40 līdz 110 metriem.

Ainavu veido arī vīnogulāji, kas ir aizņēmuši labvēlīgāko vērsumu. Virsotņu augšdaļā ir saglabājušies dažādu koku sugu meži, kuros dominē ozoli un kastaņas. Vīnadārzu centrā ir ventilācijas šahta milzīgajiem dobumiem, kurus izmantoja māju celtniecības akmeņu ieguvei un sēņu audzēšanai. Šo ainavu raksturo harmonija starp vīnkokiem un arhitektūras struktūru – osmoze starp vīna darītāju ciematiem, kas robežojas ar pilsētnieku mājām, kuru fasādes rotātas ar skulptūrām un kuras ļoti baltas ar vīnam “Anjou Blanc” raksturīgajām īpašībām. Šie ciemati ir veicinājusi reģionālā dabas parka izveidi un šī reģiona iekļaušanu UNESCO pasaules mantojuma objekts sarakstā.

Precīzi vīnogu novākšanai delimitēto zemesgabalu augsnes ir attīstījušās uz dažādām Turēnas perioda formācijām: vairāk vai mazāk biezas velēnu karbonātu un brūnās kaļķainās augsnes, ko nogāžu augšpusē vietām klāj smiltis un māli, kas veidojušies no jaunākajām augšējā krīta perioda vai eocēna formācijām. Tās ir augsnes, kurām ir laba termiskā izturība un mērena ūdens rezerve, un tajās pārāk liels mitrums nav novērots.

Somīrai [Saumur] piemīt okeāna klimats. Moža [Mauges] kalni, kas atrodas uz rietumiem no vīnadārza, šajā okeāna ietekmētajā klimatā rada fēna efektu. Tajā teritorijas daļā, kas ir pasargāta no mitriem vējiem, vidējais nokrišņu daudzums gadā ir 600 milimetri, kamēr Moža kalnu nogāzēs tas pārsniedz 800 milimetrus. Šī atšķirība nokrišņu daudzuma ziņā vēl izteiktāka ir vīnkoku veģetatīvajā periodā, īpaši no jūnija līdz ražas novākšanas laikam. Luāra [Loire] un tās pietekas ir arī galvenais faktors, kas ražas novākšanas periodā veicina miglas veidošanos no rītiem. Seuil du Poitou, kas atrodas ģeogrāfiskā apgabala dienvidos, ienes dažas dienvidiem raksturīgas nianses, kā rezultātā veidojas tādi augi, kas šajos Luāras krastos var pārsteigt (akmensozoli, olīvkoki, mandeļu koki u. c.). Gada vidējā temperatūra ir salīdzinoši augsta (ap 12° C).

b) Saiknes veidošanā ietilpstošo cilvēkfaktoru apraksts

Somīras vīndarība, par kuru ir pierādījumi jau no IX gadsimta, īpaši attīstījās XVI gadsimtā, kad ieradās holandiešu tirgotāji, kam, pozitīvi novērtējot šo vīnu piemērotību pārvadāšanai pa jūru, izdevās ļaut iepazīt “Chenin B” vīnogu šķirnes labās īpašības ārpus reģiona robežām. Kopš tā laika šo vīnu atšķirīgās īpašības tika izskaidrotas ar to, kā tika veidoti vīnogulāji: vīnkokus, no kuriem ražoja vīnus “sūtīšanai pāri jūrai”, apgrieza īsus atšķirībā no vīnkokiem, kas bija paredzēti vīniem “Parīzes vajadzībām”. Šķiet, ka šī vīnogu šķirne ir nākusi no šī vīnadārza. Lai gan tā ir izturīga vīnogu šķirne, tās iespējas ievērojami atšķiras atkarībā no augsnes veida, kurā tā tiek stādīta.

Vīndari arī ātri saprata, ka šo vīnogu šķirni ir ieteicams novākt vēlā gatavības posmā, piemērojot īpašas metodes. Grāfs Odārs [Odart] 1845. gadā savā darbā “Traité des cépages” [Traktāts par vīnogu šķirnēm] norāda: “Jāpievieno arī nosacījums, ka to novāc tikai vēlā gatavības posmā, piemēram tādu, kāda tā kļūst līdz Visu svēto dienai, kad lietavu mīkstinātā miziņa lobās nost pati.” Tādējādi vīnogu pārgatavības pakāpe ir neatņemams ražas novākšanas priekšnoteikums. Žiljēns [Jullien]1816. gadā darbā “Topographie de tous les vignobles connus” [Visu zināmo vīna dārzu topogrāfija] norāda, ka: ““Cru” kategorijas vīnu gadījumā vīnogas novāc vairākos piegājienos; no pirmajās divās novākšanas reizēs iegūtā vākuma, kad novāc tikai visnogatavojušākās vīnogas, gatavo tos vīnus, ko sūta uz ārzemēm; tie vīni, kurus gatavo no trešās reizes vākuma, ir paredzēti vietējam patēriņam[..].”

Nosaukums “Coteaux de Saumur” ir radies viduslaikos, un sākotnēji tas norādīja uz ģeogrāfisko apgabalu, kas ietvēra pašvaldības, kuras robežojās ar Luāru, sākot no Somīras (apvienojoties ar Dampjēras [Dampierre] pašvaldību) līdz Monsoro [Montsoreau]. Tuē [Thouet] upes labā krasta pašvaldības tika pievienotas vēlāk. 1865. gadā P.E. Mijēdelatirtodjērs [P-A Millet de la Turtaudière] darbā ar nosaukumu “Indicateur de Maine-et-Loire” [Meinas un Luāras uzziņu grāmata] raksta: ““Coteaux de Saumur” baltvīniem paredzētās vīnogas jo īpaši novāc Dampierre, Souzay, Parnay, Turquant un Montsoreau pašvaldībās. Bet tā kā tādas pašas krāsas vīniem no Chacé, Varrains, Brézé un Saint Cyr piemīt tās pašas izcilās īpašības, kādas piemīt pirmajiem minētajiem, tie visi iekļaujami vienā kategorijā.” Šī definīcija kalpoja par pamatu, lai definētu ģeogrāfisko apgabalu, kas reģistrēts dekrētā par kontrolētā cilmes vietas nosaukuma “Coteaux de Saumur” atzīšanu.

2. Informācija par produkta kvalitāti un īpašībām

“Coteaux de Saumur” vīniem piemīt izsmalcinātība, kurā bieži sajaucas viegli balto ziedu vai svaigu vai cukurotu augļu aromāti. Tie atgādina Luāras ainavu vieglumu. Garšas ziņā tas ir prasmīgs svaiguma un viegluma sajūtu apvienojums, kas aiz zināma trausluma slēpj eleganci un daudzveidīgumu. Vīniem ir sabalansēta struktūra, pateicoties kurai tie lieliski padodas izturēšanai, lai darītu tos par veciem vīniem; šī struktūra bieži izceļ vaska un medus notis.

3. Cēloniskā mijiedarbība

Salīdzinoši karstā un sausā klimata un kaļķaino, krīta augšņu apvienojums, kas nodrošina labu drenāžu un veicina regulāru, bet ne pārmērīgu ūdens apgādi, ļauj vietējai vīnogu šķirnei “Chenin B” iesakņoties visatklātākajās kalnu nogāzēs. Šis vietējais reljefs, kas ir svarīgs faktors ar kontrolētu cilmes vietas nosaukumu “Coteaux de Saumur” apzīmētā produkta ražošanā, vīnogām nodrošina labu ventilāciju un tādējādi veicina vīnogu žūšanu uz vīnogulāja saulē un pelnpelēkās [“dižciltīgās”] puves veidošanos. Luāra un tās pietekas ir arī svarīgs faktors, kas ražas novākšanas periodā veicina miglas veidošanos no rītiem, kas savukārt palīdz attīstīties pelnpelēkai puvei [botrytis cinerea].

Vīndari ātri saprata “Chenin B” vīnogu šķirnes priekšrocības. Ž. Gijo [J. Guyot] 1876. gadā savā darbā “Viticulture de la France” [Francijas vīnkopība] par šo Somīras vīnogu šķirni rakstīja: “Šeit nevar neievērot vīnkoku lieluma ietekmi uz vīna kvalitāti, tomēr jāatzīst, ka izsmalcināto vīnogu īpašības veido ne tikai vīnkoku lielums, bet arī augsne un vieta, kur tie aug[..].”

Runājot par tradicionālo praksi, noteiktajā apgabalā ir tikai tādi zemesgabali, kas atrodas kalnu nogāzēs. Šajā kontekstā ir vajadzīga auga optimāla pārvaldība, augšanas spara un ražošanas potenciāla kontrole, uz ko norāda zemu ražu iegūšanas metode, kura saistīta ar vīnkoku izmēra pielāgošanu. Tradicionāli vīnogas novāc ar rokām, secīgi šķirojot, kad vīnogas ir sasniegušas pārgatavības pakāpi, proti, kad vīnogas ir skārusi pelnpelēkā [“dižciltīgā”] puve vai kad vīnogas uz vīnogulāja ir žuvušas saulē.

Ir daudzas rakstveida liecības par Somīras vīnu reputāciju. Burdiņē [Bourdigné] 1529. gadā runā par vīnadārziem kā par “Noasa šedevru”. Jo īpaši viņš atsaucas uz bretaņiešu un normandiešu pieķeršanos šiem produktiem. Žans Irē [Jean Hiret] 1618. gadā nešauboties tos ierindo starp “Francijas labākajiem baltvīniem”. Bet, ja dzejniekus Somīras vīni apbur, Kapetingu (īpaši Senluī [Saint-Louis]) un Plantagenetu dinastija kļūst par to teicamiem mecenātiem. Anrī II un Akvitānijas Eleonoras karalistes spozme ļauj šiem vīniem nokļūt uz viskrāšņākajiem galdiem. 1816. gadā Žiljēns [Jullien] darbā “Visu zināmo vīnadārzu topogrāfija” Somīras vīnus ierindo pirmajā kategorijā un raksta: “Ļoti atklātajās Somīras kalnu nogāzēs tiek ražoti piesātināti baltvīni, kas ir ļoti stipri un kas labi panes pārvadāšanu pa jūru; tiem piemīt izsmalcinātība un laba garša”. Vēl viņš raksta: “Sūtījumus uz Mēnu [Maine] un Normandiju daļēji veic no Majennas [Mayenne]; sūtījumus uz Parīzi un Orleānu veic augšup pa Luāru; un sūtījumus uz ārvalstīm veic lejup pa šo upi līdz Nantei, no kurienes pa jūras ceļu tie dodas uz savu galamērķi.”

Vīnadārzi, kuru attīstība ir saistīta ar tirdzniecību pa upi, proti, Somīras vīna dārzi, ir paredzēti oriģinālu un kvalitatīvu vīnu ražošanai. Šie pētījumi par kvalitāti ir atklāti daudzos rakstu avotos, kuru starpā ir grāfa Odāra [Odart] 1845. gada “Traité des cépages” [Traktāts par vīnogu šķirnēm] un Viktora Rendī [Victor Rendu] 1857. gada “Ampélographie Française” [Francijas ampelogrāfija], kur jau minēta šī vēlā ražas novākšana, secīgi izvēloties vīnogu šķirni “Chenin B”, tādējādi Luāras krasta labajiem baltvīniem piešķirot to reputāciju. 2010. gadā “Coteaux de Saumur” vīni joprojām ir plaši pazīstami. Tas ir rets un dārgs produkts, tā pārdošana galvenokārt notiek tiešā tirdzniecībā dažiem labi informētiem un aizrautīgiem patērētājiem.

9. Būtiski papildu nosacījumi (fasēšana, marķēšana, citas prasības)

Tiešās apkaimes apgabals

Tiesiskais regulējums:

ES tiesību akti

Papildu nosacījuma veids:

atkāpe par ražošanu noteiktajā ģeogrāfiskajā apgabalā

Nosacījuma apraksts

Tiešās apkaimes apgabalu, kas noteikts ar atkāpi vīnu vinifikācijai, gatavošanai un kopšanai, pamatojoties uz oficiālo 2018. gada ģeogrāfisko kodeksu, veido šādu Maine-et-Loire departamenta pašvaldību teritorija: Artannes-sur-Thouet, Brossay, Doué-en-Anjou (deleģēto pašvaldību Doué-la-Fontaine, Forges un Montfort kādreizējās teritorijas), Montreuil-Bellay, Rou-Marson, Saint-Just-sur-Dive.

Marķējums

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķēšanu

Nosacījuma apraksts

— Visu neobligāto informāciju uz etiķetēm raksta ar burtiem, kuru izmēri kā augstumā, tā platumā nav lielāki par divkāršu to burtu augstumu un platumu, ar kuriem rakstīts kontrolētais cilmes vietas nosaukums.

— Saskaņā ar noteikumiem, kas paredzēti specifikācijā attiecībā uz šā nosaukuma lietošanu, kontrolēto cilmes vietas nosaukumu drīkst papildināt ar ģeogrāfiskās vienības “Val de Loire” nosaukumu. Ģeogrāfiskā nosaukuma “Val de Loire” burtu izmēri kā augstumā, tā platumā nav lielāki par divām trešdaļām no to burtu augstuma un platuma, ar kuriem rakstīts kontrolētais cilmes vietas nosaukums.

— To vīnu marķējumā, kuriem ir kontrolēts cilmes vietas nosaukums, drīkst norādīt mazākas ģeogrāfiskas vienības nosaukumu, ja:

— tā ir zemes kadastrā reģistrēta apdzīvota vieta;

— tā ir norādīta ražas deklarācijā.

Zemes kadastrā reģistrētas apdzīvotas vietas nosaukumu raksta ar burtiem, kuru izmēri ne augstumā, ne platumā nav lielāki par pusi no to burtu izmēriem, kuri izmantoti, atveidojot šo kontrolēto cilmes vietas nosaukumu.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-c4b2e678-3a96-45e9-8ed0-5fe4f53729b3

(1) OV L 9, 11.1.2019., 2. lpp.